./data/phi0914/phi00127/phi0914.phi00127.perseus-lat2.xml
Titus Livius (Livy)
praesidium Bruttiorum datum ab Hannibale Tarentini       habebant  eius praesidii praefectus deperibat amore mulierculae cuius       frater in exercitu Fabii consulis erat  is certior litteris sororis factus de nova consuetudine advenae       locupletis atque inter popularis tam honorati, spem nactus per sororem  quolibet inpelli amantem posse, quid speraret ad  consulem       detulit  quae cum haud vana cogitatio visa esset, pro perfuga  iussus Tarentum transire, ac per sororem praefecto conciliatus, primo       occulte temptando animum, dein satis explorata levitate blanditiis muliebribus       perpulit eum ad proditionem custodiae loci cui praepositus erat  ubi et ratio agendae rei et tempus convenit, miles nocte per       intervalla stationum clam ex urbe emissus ea quae acta erant quaeque ut       agerentur convenerat ad consulem refert